Kölcze Bettina

**Tipológiai kísérlet Valeria provincia késő római mázas kerámiáihoz[[1]](#footnote-1)**

*A mázas kerámiák a késő római időszak ((Kr.u. 3. század vége – 5. század) egyik meghatározó elemei, így a késő antik időszak kutatói számára elengedhetetlen e tárgytípus ismerete. A lelettípus tudományos feldolgozásának egyik lépése a típusok meghatározása. Munkám a valeriai (K-Pannonia) késő római temetők mázas kerámiaanyagának egyfajta összefoglalása, illetve rendszerezése.*

KUTATÁSTÖRTÉNET

Külföldön[[2]](#footnote-2) és leginkább itthon már évtizedek óta foglalkoznak ezzel a leletcsoporttal.

A dolgozatomban is számos hazai kutató írásai voltak a segítségemre, ezek közül is inkább a temető publikációk, illetve egyéb kerámia feldolgozások, mint, többek között*, Lányi Vera[[3]](#footnote-3), Burger Alice[[4]](#footnote-4), Barkóczi László és Nádorfi Gabriella[[5]](#footnote-5), Póczy Klára[[6]](#footnote-6), Ottományi Katalin[[7]](#footnote-7)* témába vágó írásai*.*

Az összefoglalás alapját képző valeriai ***(1. térkép)[[8]](#footnote-8)***késő római temetők feltárása itthon a XX. század második felében kezdődött el, innentől rendelkezünk információkkal a késő antik csontvázas temetkezésekről.

A publikációk alapján a mázas kerámia használata Pannoniában a IV. században tűnik fel.[[9]](#footnote-9)

FELDOLGOZÁS ALAPJAI, TEMETŐK[[10]](#footnote-10)

 Az általam feldolgozott temetőkből ***(2. térkép)*** a késő császárkori mázas kerámiák összegyűjtését végeztem el, az egyéb leletek elemzésére és bővebb lelet kontextus vizsgálatra egyelőre még nem került sor. Pannonia egyéb területeit, amelyek nem Valeria tartományhoz tartoznak, jelen esetben nem vettem figyelembe, ennek főbb oka az is, hogy az előzetes tipológiai osztályozás elvégzéséhez főként ennek a tartománynak a leletanyagait volt lehetőségem áttekinteni. Erről a területről ismerjük a legtöbb feltárt, publikált temetőt. Kisárpást, ami nem Valeria határán belülre esik, és amiről szintén rendelkeztem adatokkal, viszont belevettem az elemzésbe. A későbbiekben elengedhetetlen lesz az újabb publikációk leletanyagát is átnézni a teljesség igényére törekedve, ehhez kulcs lehet a több ezer sírt felmutató Csákvár is, aminek ásatásáról egy 1981. évi előzetes jelentés ír, ekkorra már 1425 sírt tártak fel.[[11]](#footnote-11)

Megemlíteném, hogy egyelőre egy formai tipológia készült el. Kronológiai szempontból való osztályozás későbbi kutatómunka eredménye lehet, egyelőre nem állt elég adat a rendelkezésemre. A sírok többsége jelen esetben Nagy Constantinustól I. Valentinianusig keltezhető, úgymint, ságvári, zengővárkonyi, aquincumi temetők sírjai. Az időbeliség meghatározása a jövőben a máz szempontjából is igen fontos. Ha a teljes felületet egységesen borítja máz, az a korai időszakra tehető-e és a késő időszakban a felületen már foltokban jelenik csak meg a máz, vagy esetleg ez műhely kérdés. Ebből pedig tovább mehetünk a műhelyek lokalizálása felé is.

Célom egy egységes tipológiát létrehozni a késő római mázas kerámiákhoz, mivel e leletegyüttes ilyesfajta feldolgozása még nem történt meg. Dolgozatom alapja egy nagyobb volumenű vizsgálatnak, hiszen nagyon sok lehetőséget hordoz magában a téma. A téma és leletanyag részletesebb feldolgozása, a jelenlegi tipológiai osztályozásom revideálására, elemzésére és finomítására vonatkozó újabb kutatásaim elkezdődtek, és az újabb adatoknak, tapasztalatoknak köszönhetően nemsokára a rendszerezésre is sor kerülhet. Pannonia igen gazdag mázas kerámiában[[12]](#footnote-12), a késő római időszak meghatározó leletegyütteséről van szó.

A tipológia, bár néhány esetben igen szubjektív, mindenképpen az egyik legfontosabb módszertani szempont lehet a mázas kerámia esetében. Az adott rendszerezés elkészültével, a további késő római mázas kerámiák besorolása, és feldolgozása egyszerűbbé válhat.

TIPOLÓGIA

A tipológiai osztályozás során a sírokból előkerült, ép edényeket vettem figyelembe, és dolgoztam fel, mivel az ép darabok, melyek innen kerültek elő, alkalmasnak bizonyultak a tipológia felállítására.

Fontos megemlíteni, hogy mit értek az egyes elnevezések alatt, és ezt a későbbiekben egységesen kell alkalmazni. A Magyar Néprajzi Lexikon[[13]](#footnote-13), a különböző publikációk leírásai, valamint a felhasznált források képi anyaga[[14]](#footnote-14) is segített az elkülönítésnél. A könnyebb érthetőség érdekében az adott típusokat egy nagyobb, funkció szerinti csoportba soroltam, ezek nem képezik a tipológia alapját, csupán funkció szerinti elkülönítést jelentenek.

Elsődleges feldolgozásban összesen 13 típust állapítottam meg. **(1-7. táblázat)**

Funkció szerinti csoportok a **Tárolóedények (1-3. táblázat)** *(1. típus: Korsó; 2. típus: Kancsó; 3. típus: Palack* ***(1. kép)****)*

**Ivóedények (4. táblázat)** *(4. típus: Bögre; 5. típus: Pohár; 6. típus: Csésze);* **Dörzstál (5. táblázat)** *(7. típus: Dörzstál);* **Tálalóedények (5-6. táblázat)** *(8. típus: Tál; 9. típus: Tányér),* **Egyéb mázas tárgyak (6-7. táblázat).** *(11. típus: Fűszer/tintatartó; 12. típus: Hordó alakú edény; 13. típus: Egyéb meg nem állapítható formák).*

A típusok alá tartoznak altípusok is. Legtöbbet a *korsók*hoz kapcsolódóan állapítottam meg, összesen hetet, ez lehetett a leggyakrabban gyártott mázas kerámia, kancsók között ötöt, palackok esetében pedig egyet. Bögre- és pohár alatt két-két altípus, csésze alatt három, dörzstál alatt két altípus szerepel. Tálhoz három, tányérhoz két altípus tartozik. Az *egyéb* kategóriához tartoznak a mécsesek, fűszertartók, hordó alakú edények ***(2. kép)[[15]](#footnote-15)***, nem meghatározható típusú edények, utóbbiak 4 altípussal. Ezek a formák néhol eltérő alakot mutatnak a ma általunk korsónak, tálnak, bögrének stb. hívott edényekhez képest.

A dolgozatomban a kiértékelés során megállapítható volt, hogy több darab mázas edény ritkán fordul elő egy sírban, ennek oka talán, hogy még mindig egyéb házi kerámiákat részesítettek előnyben. Mázas kerámiáknál gyakoribbak például az üvegek, különböző fém tárgyak, egyéb edények a sírokban. Valószínűsíthető, hogy a mázas kerámia használata a római középrétegben terjedhetett el, ezen belül is inkább a gazdagabb rész engedhette meg magának.[[16]](#footnote-16)

Női és férfi, sőt gyermek sírokban is ugyanúgy jelen vannak ezek a tárgytípusok, kisebb hiányokkal, de jórészt egész edényként, általában az alsó végtagnál elhelyezve, követve az általános elhelyezési szokásokat.

ÖSSZEGZÉS

Jelen munka alapját képző tipológiai osztályozás során 13 főtípus, és ezek altípusai kerültek meghatározásra. A mázas korsók alkotják a leggyakoribb formát a késő római sírokban, ez utalhat arra is, hogy ez lehetett a leggyakrabban gyártott mázas forma. Beszélhetünk még többek között mázas kancsókról, poharakról, dörzstálakról is.

A pannoniai késő császárkori mázas kerámiakutatás egyelőre még nem rendelkezik nagy mennyiségű szakirodalommal. Remélhetőleg a későbbiekben számos, eddig kevésbé ismert lelőhely anyaga kerül leközlésre és a jövőben Valeria provincia területére nézve is rengeteg új információ birtokába kerülhetünk.

Megemlítem, hogy a tipológiai meghatározás korábbi feldolgozásaim eredménye. Jelen munka alapként szolgál, melyből építkezni lehet.

KÖSZÖNETNYÍLVÁNÍTÁS

Ezúton szeretném megköszönni szakdolgozatom témavezetőjének, Dr. Tóth Endrének az évek óta tartó fáradhatatlan segítségét, valamint Merczi Mónikának, hogy az Esztergom és környéki mázas kerámiák képi anyagát rendelkezésemre bocsátotta és Horváth Orsolyának, aki a képeket készítette. Köszönet illeti Horváth Esztert a típusok lerajzolásban való segédkezéséért, illetve Dr. Beszédes Józsefet és Dr. Vass Lórántot az aktuálisan felmerülő problémák megoldásáért, folyamatos segítségnyújtásáért.

Ajánlott irodalom:

BÓNIS ÉVA–GABLER DÉNES

Bónis Éva–Gabler Dénes: Fazekasság. In: *Pannonia Régészeti Kézikönyve*. Szerk.: Mócsy András-Fitz Jenő. Akadémia Kiadó, Budapest 1990, 166–184.

H. KELEMEN MÁRTA

A temetők- Die Gräberfelder. In: *Solva: Esztergom Késő római temetői- Die Spätrömischen Gräberfelder von Esztergom,* szerk. Szabó Ádám-Tóth Endre, 11–377. Libelli Archaeologici Ser. Nov. No. III. Budapest: Magyar Nemzeti Múzeum, 2008.

LÁNYI, VERA

Die spätantiken Gräberfelder von Pannonien. *Acta Archaeologica Academiae Scientiarum Hungaricae* XXIV (1972), 53–213.

NÁDORFI, GABRIELLA

 Spätrömische glasierte keramik. In: *Von Augustus bis Attila. Leben am ungarsichen Donaulimes,* ed. : Kemkes, Martin. Stuttgart: Zweigmuseum des Württembergischen Landesmuseum Stuttgart und der Stadt Aalen, 2000. 89–91.

VISY, ZSOLT

Visy, Zsolt: Der Grenzschutz. In: *Von Augustus bis Attila. Leben am ungarsichen Donaulimes,* ed. : Kemkes, Martin. Stuttgart: Zweigmuseum des Württembergischen Landesmuseum Stuttgart und der Stadt Aalen, 2000), 23–32.

1. Jelen cikk alapjául szolgáló dolgozatom a 2017. áprilisában Pécsett megrendezett XXIII. OTDK versenyre készült, amely pedig a 2015-ben megvédett alapszakos szakdolgozatomra épült. Egy tárgycsoport vizsgálatánál rengeteg szempontot szükséges figyelembe venni, így korántsem mondható véglegesnek a munkám. A későbbiekben a mesterszakos diplomamunkámban folytatom ennek a tárgytípusnak a feldolgozását, újabb és változatos szempontok alapján, kibővített adatbázissal, és még több temetőpublikáció elemzésével. [↑](#footnote-ref-1)
2. Pirling, Renate Prof. Dr.: Römer und Franken in Kreefeld-Gellep. (Rheine: Verlag Philipp von Zabern, 1986). [↑](#footnote-ref-2)
3. Lányi, Vera: Die spätantiken Gräberfelder von Pannonien. *Acta Archaeologica Academiae Scientiarum Hungaricae* XXIV (1972), 53–213. [↑](#footnote-ref-3)
4. Sz. Burger, Alice: The Late Roman cemetary at Sagvar*. Acta Archaeologica Academiae Scientiarum Hungaricae* XVIII (1966), 99–237. [↑](#footnote-ref-4)
5. Nádorfi, Gabriella: Glasierte Keramik in den spätrömischen Gräberfeldern Pannoniens. In: *Glasierte Keramik in Pannonien.* ed. : Bánki, Zsuzsanna. – Cserményi Vajk. (Székesfehérvár: ASzent István Király Múzeum Közleményei, 1992), 45–51; 78–86. [↑](#footnote-ref-5)
6. Póczy, Klára: Keramik*. Intercisa II. Acta Archaeologica Academiae Scientiarum Hungaricae* XXXVI (1957), 29–139. [↑](#footnote-ref-6)
7. Ottományi Katalin: Késő római mázas kerámia a Budaörsi telepen. Arrabona- Múzeumi Közlemények 49/1 (2011), 263–290. [↑](#footnote-ref-7)
8. Visy, Zsolt: Der Grenzschutz. In: *Von Augustus bis Attila. Leben am ungarsichen Donaulimes,* ed. : Kemkes, Martin. (Stuttgart: Zweigmuseum des Württembergischen Landesmuseum Stuttgart und der Stadt Aalen, 2000), 23–32. [↑](#footnote-ref-8)
9. Bónis Éva: A mázas kerámia Pannoniában- *Die Glasierte Keramik in Pannonien*. Archeológiai Értesítő 117 (1990), 24–38. [↑](#footnote-ref-9)
10. A feldolgozott késő római temetők a következők: Esztergom (Solva), Szőny (Brigetio), Pilismarót (Castra ad Herculem), Tokod (Cardabiaca), Mogyorósbánya, Budapest-Óbuda (Aquincum), Zengővárkony, Fazekasboda, Kő, Pécs (Sopianae), Dombóvár, Ságvár (Tricciana), Tordas, Kisárpás (Mursella) (Pirossal jelölve a térképen, Valerian kívüli terület). Bogád, Somodor-puszta, Dunaújváros (Intercisa), Csákvár (Floriana). Kisdorog, Mucsfa-Szárászpuszta, Mór, Budaörs. [↑](#footnote-ref-10)
11. Nádorfi Gabriella: Csákvár. Régészeti Füzetek Ser.I.No 35 (1982), 39. [↑](#footnote-ref-11)
12. Bónis Éva: A mázas kerámia Pannoniában- *Die Glasierte Keramik in Pannonien.* Archeológiai Értesítő 117 (1990), 24­­–38. [↑](#footnote-ref-12)
13. Magyar Néprajzi Lexikon, II. kötet. Szerk.: Ortutay Gyula, (Budapest 1979). http://mek.oszk.hu/02100/02115/html/3-752.html (2015. február 27.) Kancsó címszó.

Magyar Néprajzi Lexikon, III. kötet. Szerk.: Ortutay Gyula, (Budapest 1980). http://mek.oszk.hu/02100/02115/html/3-752.html (2015. február 27.) K folytatása. [↑](#footnote-ref-13)
14. Vö. többek között ajánlott, illetve hivatkozott irodalmak. [↑](#footnote-ref-14)
15. Nádorfi, Gabriella: Spätrömische glasierte keramik. In: *Von Augustus bis Attila. Leben am ungarsichen Donaulimes,* ed. : Kemkes, Martin. (Stuttgart: Zweigmuseum des Württembergischen Landesmuseum Stuttgart und der Stadt Aalen. 2000) 89–91. [↑](#footnote-ref-15)
16. Ottományi Katalin: Késő római mázas kerámia a Budaörsi telepen. Arrabona- Múzeumi Közlemények 49/1 (2011), 263–290. [↑](#footnote-ref-16)